b'\n_START_ARTICLE_\nVazad\n_START_SECTION_\nDokazi\n_START_PARAGRAPH_\nVazad je znan s petih skarabejev z njegovim osebnim imenom (nomen). Ker na nobenem skarabeju ni njegovega priimka (prenomen), ga je te\xc5\xbeko povezati  z vladarjem s Torinskega seznama kraljev, na katerem so vladarji iz \xc5\xa0tirinajste dinastije omenjeni samo po priimkih. Vazadovi skarabeji so zdaj v Berlinskem muzeju (19/64), Britanskem muzeju v Londonu (BM EA 32319),  Egip\xc4\x8danskem muzeju v Kairu (CG 36029) in zasebni  zbirki. Slednji je bil na za\xc4\x8detku 20. stoletja ukraden. Za skarabeja iz Petriejevega muzeja, za katerega se je domnevalo da je Vazadov, zdaj velja, da ni bil njegov.\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nKer je znano samo faraonovo osebno ime, je mogo\xc4\x8de dolo\xc4\x8diti samo domnevno  obdobje njegovega vladanja. Tyholt je z grupiranjem pe\xc4\x8datov dinastov iz \xc5\xa0tirinajste dinastije kljub temu ugotovil, da je vladal za Nehesijem.  Ker je med Nehesijem in Jakubherjem s primarnimi viri dokazanih samo nekaj  vladarjev, Ryholt predpostavlja, da bi Vazad lahko bil eden od Nehesijevih naslednikov z najdalj\xc5\xa1o vladavino, se pravi Sehebre ali Merd\xc5\xbeefare (na Torinskem seznamu kraljev kolona 9, vrstici 4 in 5). Oba sta vladala po tri do \xc5\xa1tiri leta._NEWLINE_J\xc3\xbcrgen von Beckerath je bil v svojih starej\xc5\xa1ih \xc5\xa1tudijah prepri\xc4\x8dan, da je bil Vazad \xc4\x8dlan \xc5\xa0estnajste dinastije in vazal Petnajste dinastije. Ryholt je kasneje dokazal, da so vladarji iz \xc5\xa0estnajste dinastije vladali v Tebah in tebanski regiji od leta 1650 pr. n. \xc5\xa1t. do kratkotrajne hi\xc5\xa1ke osvojitve okoli leta 1580 pr. n. \xc5\xa1t.'